**Proces - verbal**

**al ședinței extraordinare a Consiliului Județean Vrancea**

**convocată de îndată în 3 august 2023**

În data de 3 august 2023, la sediul Consiliului Județean Vrancea din Focșani, b-dul Dimitrie Cantemir nr. 1, a avut loc ședința extraordinară a Consiliului Județean Vrancea convocată de îndată prin Dispoziția președintelui nr. 626 din 1 august 2023.

Cu îndeplinirea procedurilor legale în materie, lucrările ședinței au fost conduse de vicepreședintele Consiliului Județean Vrancea, domnul Ionel Cel - Mare, care a precizat că ședința se desfășoară prin platforma online de videoconferință/teleconferință Zoom, caracterul public al acesteia fiind asigurat prin publicarea pe site a minutei, imediat după ședintă, și prin transmiterea dezbaterilor online.

Cvorumul necesar pentru ca ședința să fie legal constituită a fost întrunit, prezenți fiind 30 de aleși județeni din care – 29 de consilieri județeni și președintele consiliului județean. Absenți au fost domnii consilieri județeni Blîndu Nicușor, Carabă Ionel și Onia Cristian.

**Vicepreședintele Consiliului Județean Vrancea, domnul Ionel Cel - Mare,** în conformitate cu prevederile legale, a dat cuvântul doamnei Mățău Camelia, căreia i s-au delegat atribuțiile secretarului general al județului pentru aceasta ședința, spre a supune spre aprobare procesul-verbal al ședinței extraordinare din 26 iulie 2023.

**Fiind supus votului, procesul - verbal a fost aprobat în unanimitate. (30 voturi ”*pentru*”)**

**Vicepreședintele Consiliului Județean Vrancea** a precizat că această ședință a fost convocată întrucât termenul pentru întocmirea documentelor necesare obținerii finanțării pentru obiectivele de investiții ale Consiliului Județean Vrancea este 4 august 2023, așa cum s-a precizat și in referatele direcțiilor de specialitate.

**Vicepreședintele Consiliului Județean Vrancea, domnul Ionel Cel - Mare,** a precizat că sunt îndeplinite toate procedurile impuse de Codul Administrativ, proiectul înscris pe ordinea de zi fiind însoțit de raportul compartimentului de specialitate și de avizul comisiei de specialitate, care au fost transmise prin poșta electronică fiecărui consilier județean. Totodată, a reamintit consilierilor județeni că au obligația să nu participe la adoptarea proiectului de hotărâre dacă sunt în conflict de interese.

S-a trecut la prezentarea proiectelor de hotărâri înscrise pe ordinea de zi a ședinței:

1. „ Completarea portofoliului de proiecte din cadrul Strategiei de dezvoltare a județului Vrancea pentru perioada 2021-2027”

2. “ Declararea de interes public județean și de utilitate publică a obiectivului de investiții “Spitalul Județean de urgență Focșani – județul Vrancea”.

**Fiind supusă votului, ordinea de zi a ședinței a fost aprobată cu unanimitate de voturi. ( 30 voturi pentru)**

Ulterior, s-a trecut la dezbaterea proiectelor de hotărâri.

**La punctul 1,** proiectul de hotărâre privind „ Completarea portofoliului de proiecte din cadrul Strategiei de dezvoltare a județului Vrancea pentru perioada 2021-2027”.

**Fiind supus votului, proiectul de hotărâre a fost adoptat în unanimitate. (30 voturi ”*pentru*”)**

**La punctul 2,** proiectul de hotărâre privind “ Declararea de interes public județean și de utilitate publică a obiectivului de investiții “Spitalul Judeţean de urgenţă Focşani – judeţul Vrancea”.

**Domnul consilier județean Lepădatu Mihăița** a întrebat dacă declararea de interes public județean a spitalului impune și o modificare a studiului de fezabilitate actual, având în vedere particularitățile pe care acestea le conține referitoare la mărimea spitalului, la existența componentei academice a acestuia, a unui restaurant, cafenea, capelă.

**Arhitectul șef al județului Vrancea, doamna Pavel Oana**, a precizat că la acest moment se va face un nou studiu de fezabilitate întrucât suprafața pe care va fi construit spitalul s-a redus din cauza imposibilității accesării fondurilor necesare. Așadar, studiul de fezabilitate vechi va fi reactualizat, la acest moment nefiind încă identificate toate funcțiunile spitalului. În ceea ce privește declararea obiectivului de utilitate publică, aceasta este necesară în vederea schimbării categoriei de folosință a terenului pe care va fi construit spitalul pentru a fi scutiți de taxe și pentru a nu se realiza o compensare a terenurilor.

**Președintele Consiliului Județean Vrancea, domnul Cătălin Toma,** a menționat că în perioada următoare vor fi făcuți toți pașii în vederea obținerii finanțării pentru noul spital județean. A mai subliniat că nu va fi întocmit un nou studiu de fezabilitate, ci că va fi reactualizat cel vechi, astfel încât noul obiectiv să atingă cel puțin capacitatea actualului spital județean, cu posibilitatea extinderii ulterioare.

**Fiind supus votului, proiectul de hotărâre a fost adoptat în unanimitate. (30 voturi ”*pentru*”)**

Epuizandu-se punctele înscrise pe ordinea de zi, vicepreședintele consiliului județean a declarat închise lucrările ședinței extraordinare a Consiliului Județean Vrancea din 3 august 2023.

**pentru Președintele**

**Consiliului Județean Vrancea**

**Ionel Cel -Mare**

**pentru Secretarul general al județului**

**Camelia Mățău**